《题绝胜亭》
宋代·李新

孤鸿落照下沧洲，人在云间选胜幽。
好梦知君依魏阙，此生惟胜识荆州。
卜居支遁应同志，载酒山公已绝忧。
他日澄江净如练，主人端在塞垣秋。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。